ครม.เห็นชอบยกเว้นค่าธรรมเนียม มอเตอร์เวย์ หมายเลข 7 และหมายเลข 9 รวม 8 วัน
นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี  เปิดเผยว่า ที่ประชุมคณะรัฐมนตรี (ครม.) เห็นชอบยกเว้นค่าธรรมเนียมการใช้ยานยนต์บนทางหลวงพิเศษระหว่างเมือง(มอเตอร์เวย์) จำนวน 2 เส้นทาง คือ มอเตอร์เวย์ หมายเลข 7 (กรุงเทพ – ชลบุรี) และหมายเลข 9 (วงแหวนรอบนอกด้านตะวันออกช่วงบางปะอิน – บางพลี ในช่วงเทศกาลปีใหม่  ตั้งแต่เวลา 00.01 น. ของวันที่ 27 ธ.ค.61 ถึงเวลา 24.00 น. ของวันที่ 3 ม.ค.62 รวมเป็นเวลา 8 วัน 

เนื่องในช่วงเทศกาลปีใหม่ มีวันหยุดต่อเนื่องหลายวัน คาดว่าจะมีประชาชนจำนวนมากเดินทางกลับภูมิลำเนา เป็นผลให้การจราจรติดขัดในทุกสายทางที่ออก-เข้ากรุงเทพฯและปริมณฑล การยกเว้นเก็บค่าธรรมเนียมผ่านทางในช่วงเทศกาลปีใหม่จะมีส่วนช่วยสนับสนุนให้ประชาชนเดินทางได้สะดวกรวดเร็วยิ่งขึ้น ทำให้การจราจรมีความคล่องตัว